laion/Wikipedia-Exotic huggingface dataset:
თერგვაული

თერგვაული, თერგაული — ღვთისშვილი, „თეთრი მთის ქორი“, კისტნელი (პირიქითა ხევსურეთი) ჰეროსი, ერთ-ერთი უძველესი მითოსური სახე (ხატი, ღვთის ნასახი) ფშავ-ხევსურულ მითოლოგიაში, მყინვარწვერთან ზედწოდებით დაკავშირებული გმირი, ქართული თეოგონიის გამოკვეთილი სახე, ღმერთ მორიგეს ნასახი (გაჩენილი), კოპალას და ბაადურის თანამებრძოლი, დევთა და ქაჯთა მტერი. უფრო ცნობილია მითი თერგვაულის და ქაჯების ბრძოლისა, რომელიც შემდეგში მდგომარეობს. როცა კოპალა ქაჯთა მეფემ ბუქრამ ზღვის მორევში შეიტყუა და დაატყვევა, ერთი წლის თავზე მორიგემ ღვთისშვილებს უბრძანა, კოპალა გამოიხსენითო. თერგვაულმა ღვთის კარი (ციური სასახლე) მიატოვა, ქაჯეთს გაეშურა, ქაჯთა ბაზარზე ნახა ერთი ღვთის ნასახი, ქაჯებს დაეჭირათ და სახედარივით ზედ ასხდებოდნენ. თერგვაული იცნეს. დაესია ქაჯთა ლაშქარი უფლისშვილს, „თეთრსა მთის ქორსა თერგვაულსა“. ერთი თანამებრძოლი ახლდა, კალთაში ებღაუჭებოდა, ქაჯები დამიჭერენო, შველას ითხოვდა. თერგვაულმა საგმირო იარაღი კაბის კალთაში დამალა, შავი ბადე გადაიცვა, ალბათ უჩინარის ჯადოსნური მოსასხამი. ქაჯებმა თავიანთ ხელმწიფეს ბუქრას აუწყეს, ღვთისშვილი მოსულა, შავი ბადე გადაუცვამს ვერას გავხდითო. წამოშავდა ბუმბერაზი ბუქრა, მთის ოდენა იყო ქაჯთა მეუფე, ცხრა თავი ება, თითო თავზე თითო თვალი ება ცხრასახიანს. საშინელი მყვირალა იყო, ხმიანობდა და მის ხმიანობაზე ზღვა ირყეოდა. ცხრა სახე დაეცქვიტა, მკლავებს აქნევდა. თერგვაულმა მის მოახლოებაზე ჰაერში ოქროქსოვილი გაშალა, გააჩერა, ზედ შედგა, ასლიტრიანი იარაღი გააშიშვლა, ცეცხლოვანი ისრები სტყორცნა ქაჯებს, სივრცეს ცეცხლი გაუჩინა. შედრკა ბუქრაი, ცხრავე თვალით ატირდა („მანანი დაყარა“). ვერ გაუძლო ცეცხლსა და ცის ქუხილს. ქაჯები შავ მორევს მიაწყდნენ. ბუქრამ ღვთისშვილს მუხლი მოუყარა. ნაპირზე დახვავებული მარგალიტი ახვეტა გმირმა, კალთით წამოიღო, ღვთის კარზე მიართვა მორიგეს, უზენაეს ღმერთს. კოპალაც გამოიყვანა, ქაჯთა მორევში ნატყვევნია. დარგის სპეციალისტები სწორად მიიჩნევენ თერგვაულის სახელის ეტიმოლოგიური ძირის ძიებას უძველეს ქართულ ონომასტიკაში: თარგამოსი ქართველთა მითური წინაპარია და თერგი — ჩვენი მდინარე. თერგვაული — თერგიული — თერგი — თარგამოსი უდავოდ სარწმუნო ეტომოლოგია უნდა იყოს, დაკავშირებული ქართულ თეოგონიასთანა. მორიგე ღვთისშვილნი ბაადური კოპალა აკაკი გელოვანი, მითოლოგიური ლექსიკონი — გამომცემლობა „საბჭოთა საქართველო“, თბ., 1983. ↑ გელოვანი, მითოლოგიური ლექსიკონი, გვ. 204-205 ↑ გელოვანი, მითოლოგიური ლექსიკონი, გვ. 205
აკაკი გელოვანი

აკაკი გელოვანი (დ. 28 მარტი, 1923, ლალხორალი, საქართველოს სსრ — გ. 1996) — ქართველი მწერალი და მთარგმნელი. დაიბადა სოფელ ლალხორალში 1923 წელს. დაამთავრა თბილისის უნივერსიტეტის ფილოლოგიის ფაკულტეტი. პირველი წიგნი — ჰაინრიხ ჰაინეს „რჩეული ლირიკის“ თარგმანი 1954 წელს გამოსცა. აკაკი გელოვანს ეკუთვნის ლექსები (კრებ. „სვანური ბალადები“, 1963; „ეპიგრამები“, 1966), რომანები და მოთხრობები („დაფერფლილი დიდება“, 1961; „შოპენის გული“, 1961; „სვეტი ნათლისა“, 1965; „თეთნულდაი“, 1971; „სვანეთის თეთრი ქუდი“, 1976) და სხვა. მან ასევე თარგმნა გოეთეს, ფრიდრიხ შილერის, ჰაინრიხ ჰაინეს, ჰენრიკ იბსენის, შტეფან ცვაიგის, ანდრეას გრიფიუსის, აპოლონიოს როდოსელის და სხვათა თხზულებები. აკაკი გელოვანის პირადი არქივი დაცულია ხელნაწერთა ეროვნულ ცენტრში. არქივი ცენტრს შემოსწირეს მისმა შთამომავლებმა 2009 წლის 26 თებერვალს. ქართული საბჭოთა ენციკლოპედია, ტ. 3, თბ., 1978. — გვ. 38. აკაკი გელოვანი — საქართველოს ბიოგრაფიული ლექსიკონი აკაკი გელოვანი — ხელნაწერთა ეროვნული ცენტრი ↑ http://www.nplg.gov.ge/bios/en/00008644/
ჯერემი სოული

ჯერემი სოული (ინგლ. Jeremy Soule; დ. 19 დეკემბერი, 1975) — ამერიკელი კომპოზიტორი, რომელიც ქმნის საუნდტრეკებს ფილმების, სატელევიზიო შოუებისა და ვიდეო თამაშებისთვის. მიღებული აქვს სხვადასხვა ჯილდო. მან შექმნა საუნდტერეკი 60-ზე მეტი თამაშისთვის და სხვა უმრავი ნამუშევარი თავისი კარიერის განმვალობაში. იგი ყველაზე მეტად ცნობილი არის The Elder Scrolls -ისა და Guild Wars-ის სერიებზე მუშაობით. ოფიციალური საიტი ↑ ჯერემი სოულის პროფილი. OverClocked ReMix. ციტირების თარიღი: 20 ივნისი, 2011.
კენ როლსტონი

კენ როლსტონი — ამერიკელი ვიდეო თამაშებისა და სამაგიდო თამაშების დიზაინერი, რომელიც ცნობილია კომპანია West End Games-თან თანამშრომლობითა და ცნობილი თამაშის The Elder Scrolls სერიის შექმნით. 2007 წლის თებერვალს მიწვეული იქნა კომპანია Big Huge Games-ში ახალი როლური ვიდეო თამაშის შესაქმნელად. იგი 1982 წლიდან მოყოლებული დაკავებული არის ამ პროფესიით. კენ როლსტონი MobyGames-ზე ↑ Veteran Designer Ken Rolston Joins BHG. დაარქივებულია ორიგინალიდან — 2007-02-22. ციტირების თარიღი: 2016-04-18.: 13 February 2007 press release
სექსუალური კანიბალიზმი

სექსუალური კანიბალიზმი — სქესობრივი ქცევის თავისებურება მწერებსა და ობობებში. ძირითადად გავრცელებულია მწერებში (უმეტესწილად ობობებში, ჩოქელებში) ასევე გვხვდება უხერხემლო, კიბოსნაირნთა და მოლუსკების ტიპის კლასებში. ეს არის ქცევა, სადაც მდედრი შეწყვილების აქტის დასრულების შემდეგ ჭამს მის პარტნიორს. მოვლენა აიხსნება იმით, რომ მდედრს შთამომავლობის გასაგრძელებლად სჭირდება ენერგია, საკვები. იგივე აზრზეა მამრიც, თუმცა ყოველთვის არ არის მზად საკუთარი თავი გაწიროს. ზოგიერთი ობობის სახეობა კოპულაციამდე წინასწარ იმარაგებს ნადავლს მდედრისთვის, ზოგიც სასქესო ორგანოს ტოვებს მდედრის სხეულში. ვინაიდან სექსუალური კანიბალიზმის შემთხვევა ყოველთვის დაკავშირებულია სქესობრივ დიმორფიზმთან, არსებობს მოსაზრება, რომ გაცილებით დიდი ზომის მდედრი იმ მომენტში ვერ აღიქვამს მცირე ზომის მამრს როგორც პარტნიორს და უყურებს როგორც სხვა ნებისმიერ მსხვერპლს. სექსუალური კანიბალიზმი (რუსული)
ანა კიეველი

ანა კიეველი (ფრანგ. Anne de Kiev) — იაროსლავ ბრძენის სამი ქალიშვილიდან ყველაზე პატარა. საფრანგეთის მეფე ანრი I-ის ცოლი, საფრანგეთის დედოფალი. რუსულ ისტორიოგრაფიაში ანას, ისევე როგორც იაროსლავ ბრძენის სხვა ქალიშვილებზე, არანაირი ცნობები არაა შემონახული. შესაბამისად მის ბავშვობაზე და ახალგაზრდობაზე არაფერი არ ვიცით. მოსაზრება, რომ კიევის წმინდა სოფიას ტაძრის ერთ-ერთ კედელზე გამოსახული არიან იაროსლავ ბრძენის ქალიშვილები, ჯერ კიდევ 1980-იან წლებში გახდა სადავო სპეციალისტებს შორის, რადგან მისი მდებარეობა არ შეესაბამებოდა ბიზანტიურ ტრადიციებს. მისი დაბადების თარიღიც (1024-1036 წლებს შორის პერიოდი) ლოგიკური მსჯელობის შედეგად არის მიღებული, სავარაუდოდ ის უნდა გათხოვილიყო 15-25 წლის ასაკში. საფრანგეთში მიიჩნევენ, რომ იგი დაიბადა 1025 წელს. გათხოვდა სავარაუდოდ 1051 წელს. 1052 წელს შეეძინა ტახტის მემკვიდრე ფილიპ I, ხოლო შემდეგ კიდევ სამი შვილი. მეფე ანრი I-ის გარდაცვალების შემდეგ ცოლად გაყვა ვექსენის გრაფს რაულ IV-ს. 1074 წელს რაულის გარდაცვალების შემდეგ დაბრუნდა სასახლეში. უკანასკნელი დოკუმენტი, რომელზედაც იგი ხელს აწერდა თარიღდება 1075 წლით. ამ დოკუმენტში იგი მოხსენიებულია, როგორც „მეფის დედა“, ყოველგვარი სამეფო ტიტულების გარეშე. ითვლება, რომ იგი გარდაიცვალა 1075-1089 წლებს შორის პერიოდში. Анна Ярославна: корона для шпионки Анна Киевская (Анна Ярославна) დაარქივებული 2009-06-01 საიტზე Wayback Machine. Древняя Русь и Франция в XI веке. Судьба русской царевны Анны Ярославны Анна Ярославна Тимирязев В. А. Французская королева Анна Ярославна // Исторический вестник, 1894. — Т. 55. — № 1. — С. 198—209. დაარქივებული 2013-12-27 საიტზე Wayback Machine.
წყლის დედა

წყლის დედა (მეგრ. წყარიშდიდა, წყაროშმაფა) — წყალთა პატრონი, დაახლოებით ბერძნული ნიმფების მსგავსი, ქართული მითოლოგიის ორიგინალური სახე, სიმურ დალი, წყალთა ნიჭის გამგებელი. ახალწლის დილას წყალს მოპარავენ, სამაგიეროდ ნიჭს უტოვებენ („წყალო ნიჭი მოგიტანე, ბედი გამომატანე“). ვინც ამ წარმართული ცერემონიის შემდეგ წყლის აღებას დაასწრებს, ბარაქიანი და ბედნიერი წელი დაუდგება. კულტი გავრცელებულია მრავალ კუთხეში. სვანეთში არის წყლის შელოცვა, კურთხევა, მაგრამ არაა წყლის დედა. კიკნაძე ზ., ქართული მითოლოგია, თბილისი: ბაკმი, 2007. — გვ. 240-241, ISBN 978-99940-27-10-1. აკაკი გელოვანი, მითოლოგიური ლექსიკონი — გამომცემლობა „საბჭოთა საქართველო“, თბ., 1983.
ბობოყვათის სამი მღვდელმთავრის ეკლესია

ბობოყვათის სამი მღვდელმთავრის ეკლესია — ეკლესია საქართველოში, აჭარის ავტონომიური რესპუბლიკის, ქობულეთის მუნიციპალიტეტის სოფელ ბობოყვათში. სამი მღვდელმთავრის წმინდა ბასილი დიდის, წმინდა გრიგოლ ღვთისმეტყველისა და წმინდა იოანე ოქროპირის სახელობის ეკლესიის მშენებლობა დაიწყო 1999, დასრულდა 2009 წელს. სამი მღვდელმთავრის ეკლესიაში ინახება 28 წმინდანის სიწმინდე. ტაძრის დღესასწაული 12 თებერვალს აღინიშნება. სამი მღვდელმთავრის ეკლესია დაარქივებული 2016-10-22 საიტზე Wayback Machine.
პფალც-ცვაიბრიუკენი

პფალც-ცვაიბრიუკენი (გერმ. Pfalz-Zweibrücken) — ვიტელსბახების დინასტიის საჰერცოგო, რომელიც 1444 წელს პფალცის შტოს „ზიმერნ-ცვაიბრიუკენის“ გაყოფის შედეგად წარმოიშვა. 1410 წელს კურფიურსტ რუპრეხტ III ფონ დერ პფალცის შვილებმა მამის მამული გაიყვეს და პირველ ჰერცოგს და პფალცგრაფ შტეფან I-ს ჰუნსრიუკთან, დონერსბერგთან და ფორდერპფალცთან ერთად მისი მეუღლის ფელდენცის საგრაფოც ერგო და ამ მიწების გაერთიანებით წარმოიშვა პფალც-ცვაიბრიუკენის საჰერცოგო, რომელმაც საფრანგეთის რევოლუციამდე იარსება. ჰერცოგ შტეფანის რეზიდენცია თავდაპირველად ქალაქ მაიზენჰაიმში იყო, რომლის განადგურების შემდეგ (1477) ცვაიბრიუკენში გადავიდა და აქ 1793 წლმადე დარჩა. ცვაიბრიუკენის გრაფებისა და ჰერცოგების სია Hans Ammerich: Landesherr und Landesverwaltung. Beiträge zur Regierung von Pfalz-Zweibrücken am Ende des Alten Reiches. Minerva Verl., Saarbrücken 1981 (Veröffentlichungen der Kommission für Saarländische Landesgeschichte und Volksforschung 11). Charlotte Glück-Christmann (Hrsg.): Die Wiege der Könige. 600 Jahre Herzogtum Pfalz‑Zweibrücken. Zweibrücken 2010.
რუანდა-ბურუნდიული ენა

რუანდა-ბურუნდიული ენა — ბანტუს ჯგუფის ენა, რომელიც ორი ფორმით გვხვდება: რუანდული (კინიარუანდა) და ბურუნდიული (კირუნდი). პირველი მათგანი რუანდის რესპუბლიკის ოფიციალური ენაა (ფრანგულთან ერთად), ხოლო მეორე - ბურუნდის რესპუბლიკისა (ასევე ფრანგულთან ერთად). მოლაპარაკეთა რაოდენობა: 20 მლნ ენის კოდი: rw / rn სახელწოდება: rw/rn, en - Kinyarwanda / Kirundi; eo - Ruanda-Burunda დამწერლობა: ლათინური რუანდული ენისთვის დამწერლობა ლათინურ ენაზე შემოღებულ იქნა 1922 წლიდან. ამჟამად მასზე გამოდის პერიოდიკა, მიმდინარეობს სწავლება დაწყებით სკოლებში. ბურუნდიულ ენაზე დამწერლობა შემოღებულ იქნა XX ს-ის დასაწყისში, ხოლო 1976 წლიდან იგი სწავლების ენა გახდა. ოფიციალური ენა: ბურუნდი - ფრანგულთან ერთად. რუანდა - ფრანგულთან ერთად. გავრცელების არეალი: ენის გავრცელების არეალია ცენტრალური აფრიკა: რუანდა, ბურუნდი, კონგო-კინშასა, უგანდა, ტანზანია. … ფრაზები და სიტყვები გამარჯობა - Muraho; Mwaramutse კეთილი იყოს თქვენი მობრძანება - Urakaza გმადლობთ - Murakoze კი / არა - Yego / Oya გეთაყვა - Akira ნახვამდის - Murabeho რიცხვები 1 - limwe, 2 - kabili, 3 - gatatu, 4 - kane, 5 - gatanu, 6 - gatandatu, 7 - kalindwi, 8 - umunani, 9 - icyenda, 10 -icumi ↑ Rwanda and Rundi: შვედური ენციკლოპედია "Världens 100 största språk 2007" The World's 100 Largest Languages in 2007;
ცვაიბრიუკენის გრაფებისა და ჰერცოგების სია

1170 წელს პირველად მოხსენიებული ცვაიბრიუკენი 1182 წლიდან დამოუკიდებელი საგრაფოა. 1366 წელს უკანასკნელმა გრაფმა საგრაფო პფალცის კურფიურსტს მიჰყიდა. 1182 – 1237 – ჰაინრიხ I - Heinrich I. 1237 – 1282 – ჰაინრიხ II - Heinrich II. 1282 – 1309 – ვალრამ I - Walram I. 1309 – 1311 – სიმონ I – Simon I. 1311 – 1366 – ვალრამ II - Walram II. 1366 – 1394 – ებერჰარდ I – Eberhard I. 1394 – 1399 – რუპრეხტ II - Ruprecht II. 1399 – 1410 – რუპრეხტ III - Ruprecht III. 1410 – 1459 – შტეფან I – Stephan I. 1459 – 1489 – ლუდვიგ I - Ludwig I. 1489 – 1514 – ალექსანდერ I - Alexander I. 1514 – 1532 – ლუდვიგ II - Ludwig II. 1532 – 1569 – ვოლფგანგ I – Wolfgang I. 1569 – 1604 – იოჰან I - Johann I. 1604 – 1635 – იოჰან II - Johann II. 1635 – 1652 – იოჰან III კაზიმირი - Johann III. Kasimir 1652 – 1660 – კარლ I გუსტავი - Karl I. Gustav 1660 – 1697 – კარლ II - Karl II. 1697 – 1718 – კარლ III - Karl III. 1718 – 1731 – გუსტავ სამუელ ლეოპოლდი - Gustav Samuel Leopold 1731 – 1735 – ქრისტიან III - Christian III. 1735 – 1775 – ქრისტიან IV - Christian IV. 1775 – 1795 – კარლ IV - Karl IV. 1795 – 1825 – მაქსიმილიან I - Maximilian I.
ქაჯავეთი

ქაჯავეთი, ქაჯუეთი, ქაჯეთი — ქაჯთა ციხე-ქალაქი, სამეფო, რასაც ქართულ ფოლკლორში „მაშვრალი გიორგი“ ებრძვის და ამარცხებს, გამოჰყავს სამძიმარი, მზექალა, აშექალა, ნათლავს და დობილებად აქცევს. ცნობილია ხევსურული ლექსი: „ქაჯეთს რას დაიარები, გიორგი სვილის ფერაო?...“ „...ვალი მიკიდავ, ვალსა ვთხოვ, რას მკითხავ ქრისტეს დედაო?“ (გვიანდელი ვერსია). ძალზე საგულისხმოა ქაჯეთს ლაშქრობის და ქალის დახსნის ეს მოტივი, რაც გენიალურ პოეტურ რანგში აამაღლა რუსთაველმა. კიკნაძე ზ., ქართული მითოლოგია, თბილისი: ბაკმი, 2007. — გვ. 201-205, ISBN 978-99940-27-10-1. აკაკი გელოვანი, მითოლოგიური ლექსიკონი — გამომცემლობა „საბჭოთა საქართველო“, თბ., 1983.
ოტოკარ I (შტაიერმარკა)

ოტოკარ I იგივე ოტაკარ I (გერმ.: Ottokar I.; Otakar I.) (* ???; † 1074, რომი) პირველად მოხსენიებულია 1048 წელს, როგორც გრაფი ქიმგაუში. 1056 წელს ველს-ლამბახის გრაფების შტოს უმემკვიდრეოდ გადაშენების შემდეგ იგი კარანტენის მარკგრაფი გახდა. მისი რეზიდენცია მდებარეობდა შტაირის ციხე-სიმაგრეში, რომლის მიხედვითაც ოტოკარის სამფლობელოებს შტაიერმარკა ეწოდა. ოტოკარ I-ის მეუღლე იყო ვილიბირგ ფონ ეპენშტაინი, კერნტენის ჰერცოგის ადალბერო ფონ ეპენშტაინის ასული, რომელთანაც შეეძინა მემკვიდრე ოტოკარ II.
შავხანი

შავხანი — მჭედლობის ღმერთი სვანურ მითოლოგიაში. ციური ჯაჭვისა და უფსკრულზე გადადებული რკინის ხიდის გამჭედავი, მჭედელთა თაობების მამამთავრად გვევლინება (ბოლო დროსაც იყო სოფელ ჭუბერში ოსტატი მჭედელი შავხანი). მის მიერ გადებულ ხიდზე კაცი გადადიოდა; დევი კი ძირს ვარდებოდა. ბერძენთა მჭედლობის ღმერთის, ჰეფესტოს მსგავსად, შავხანიც კოჭლია – როცა სამჭედლოში ეძინა, ერთმა დევმა გრდემლი გადააბრუნა, მძინარე შავხანს მარჯვენა თეძოზე დასცა და დააკოჭლა. აკაკი გელოვანი, მითოლოგიური ლექსიკონი — გამომცემლობა „საბჭოთა საქართველო“, თბ., 1983. ↑ ა. გელოვანი, მითოლოგიური ლექსიკონი, გვ. 525 ↑ ფაქტები
შავეთი

შავეთი — სულეთი, საიქიო, სადაც კუპრის მდინარეები მიედინება (ფშავ-ხევსურული გადმოცემებით). ამ „ქართულ სტიქსზე“ ბეწვის ხიდია, საიდანაც ცოდვილთა ნაკადი მდუღარე კუპრში ცვივა, უცოდველნი გაღმა გადადიან. „რა იცის წუთისოფელმა, შავეთს რა სამართალია?“ (ხალხ.) „შავეთში გამგზავრებულსა ცხენი წამექცეს წყალშია“ (ვაჟა) შავი ქართულ მითოლოგიაშიც ტანჯვისა და ვაების სიმბოლოა. მასთან უძლურნი არიან თვით ქვეყნიერების გამრიგე და ღვთისშვილნი. აკაკი გელოვანი, მითოლოგიური ლექსიკონი — გამომცემლობა „საბჭოთა საქართველო“, თბ., 1983.
კლასიკოსების ხეივანი

კლასიკოსების ხეივანი (რუმ. Aleea Clasicilor) — სკულპტურული კომპლექსი შტეფან დიდის პარკში (კიშინიოვი, მოლდოვა). ხეივანი შემკულია წითელი გრანიტისგან გაკეთებული რუმინული ლიტერატურის და პოლიტიკური მოღვაწეების ბიუსტებით. ხეივანი განთავსებულია შტეფან დიდის ბულვარსა და ალექსანდრე პუშკინის ბრინჯაოს ბიუსტს შორის. ხეივანი გაკეთებულია 1958 წელს და წარმოადგენს კიშინოვის ერთ-ერთ მთავარ ღირსშესანიშნაობას. თავიდან მხოლოდ 12 სკულპტურა იყო, თუმცა საბჭოთა კავშირის დაცემის შემდეგ მანამდე აკრძალული რუმინელი და მოლდოველი მწერლები დაამატეს. კლასიკოსების ხეივანი შედგება 28 ბიუსტისაგან (პუშკინის ბიუსტის ჩათვლით, რომელიც ხეივნის თავში დგას). Călina Trifan, "Aleea Clasicilor", Chişinău, Editura "Arc", 2009. ↑ (1969) Monumentele Moldovei (Romanian). Chişinău, გვ. 10.  ↑ 2.0 2.1 (1994) Monumentele de istorie şi cultură din Republica Moldova (Romanian). Chişinău, გვ. 83.  ↑ 3.0 3.1 3.2 3.3 (1997) Chişinău, Enciclopedie (Romanian). Chişinău, გვ. 34.
ჯურხაი

ჯურხაი, ვოჟა ჯურხაი — ლეგენდარული ქართული გმირი, მამულიშვილი, რომლის სახე ერთადერთ კლასიკურ ოთხსტრიქონიან ლექსში შემორჩენილა: „ბეთლემის კარზე კიდია ვოჟა ჯურხაის ფარიო, მოუვლის ომის წადილი, ხანდისხან შასძრავს ქარიო.“ „ჯურხაის ფარიც“ ნიმუშია ჰერდერის თვალსაზრისისა, რომ ხალხური ლექსი ეროვნული სულის უტყუარი გამოვლინებაა. კიკნაძე ზ., ქართული მითოლოგია, თბილისი: ბაკმი, 2007. — გვ. 259, ISBN 978-99940-27-10-1. აკაკი გელოვანი, მითოლოგიური ლექსიკონი — გამომცემლობა „საბჭოთა საქართველო“, თბ., 1983. ↑ პირველად დაბეჭდა ი. ჭავჭავაძემ ჟურნალ „კრებულში“ 1873 წ. მეათე ნომერში.
ადალბერო ფონ ეპენშტაინი

ადალბერო ფონ ეპენშტაინი (გერმ. Adalbero von Eppenstein) (დ. დაახ. 980 — გ. 29 ნოემბერი 1039) — კერნტენის ჰერცოგი 1012–1039 წლებში. სალიურ დინასტიასთან დაპირისპირებისა და საღვთო რომის იმპერატორის ჰაინრიხ II-ის წინააღმდეგ მოწყობილი წარუმატებელი აჯანყების შემდეგ ადალბერო ფონ ეპენშტაინი იძულებული გახდა უარი ეთქვა ყველა მის მიერ დაკავებულ თანამდებობაზე და სამფლობელოებზე. იგი იმპერიიდან გაძევებულ იქნა და ემიგრაციაში გარდაიცვალა. მისი მეუღლე იყო ბეატრიქსი (გ. 1125), შვაბების ჰერცოგის ჰერმან II-ის ასული. ადალბეროს ასული ვილიბირგი ცოლად ჰყავდა შტაეირის მარკგრაფს ოტოკარ I-ს. Wolfram, Herwig (2006). Conrad II, 990-1039: Emperor of Three Kingdoms (Denise A. Kaiser, trad.). Pennsylvania University Press.
ჯერ კიდევ ელისი

ჯერ კიდევ ელისი (ინგლ. Still Alice) — ამერიკელი მწერლის და ნეირობიოლოგის, ლიზა ჯენოვას სადებიუტო რომანი. პირველად გამოიცა 2007 წელს. იგი 40-ზე მეტი კვირის განმავლობაში New York Times-ის ბესტსელერი იყო. ნათარგმნია 20-ზე მეტ ენაზე. წიგნში გამოყენებულია მესამე პირის თხრობის სტილი. ყურადღება!  ქვემოთ მოყვანილია სიუჟეტის და/ან დასასრულის დეტალები. 50 წლის ელის ჰოულენდი ჰარვარდის უნივერსიტეტში ლინგვისტიკის პროფესორია. იგი დაქორწინებულია წარმატებულ ფიზიკოსზე, ჯონ ჰოულენდზე. მათ სამი ზრდასრული შვილი ჰყავთ. ერთ დღეს, ელისი აღმოაჩენს, რომ სიტყვები ავიწყდება. მას ალცჰაიმერის დაავადების ადრეული სტადია აღმოაჩნდება. დაავადება სწრაფად მწვავდება, რაც ელისის ურთიერთობას საკუთარ ოჯახთან და სამყაროსთან საგრძნობლად ცვლის... ბევერლი ბექჰემმა The Boston Globe-ში დაწერა: ჯულია ფოქს გარისონი: მარკ უორნერი: Memento Films-მა და Killer Films-მა გადაიღო „ჯერ კიდევ ელისზე“ დაფუძნებული ამავე სახელწოდების ფილმი. ფილმის ძირითად როლებში მონაწილეობენ ჯულიანა მური, რომელმაც ოსკარის 87-ე დაჯილდოებაზე ოსკარი მიიღო საუკეთესო მსახიობი ქალისთვის, ალეკ ბოლდუინი, კრისტენ სტიუარტი და კეიტ ბოსუორთი. Gordon, Alexis. "Still Alice" ( დაარქივებული 2015-02-24 საიტზე Wayback Machine. ). University of Toronto Medical Journal, 2010, Vol.88(1), p. 55. See profile დაარქივებული 2015-02-21 საიტზე Wayback Machine. - DOI: 10.5015/utmj.v88i1.1300 ↑ https://www.goodreads.com/book/show/2153405.Still_Alice ↑ Still Alice. Lisa Genova Official Site. დაარქივებულია ორიგინალიდან — 25 ოქტომბერი 2017. ციტირების თარიღი: 28 March 2013. ↑ "Total Transformation" დაარქივებული 2015-02-26 საიტზე Wayback Machine. (), Cape Cod Magazine, March 2011, accessed 1 June 2014 ↑ Gordon, p. 55. ↑ Beverly Beckham, "Despite monster, she is 'Still Alice'"(), Boston Globe, 16 March 2008, accessed 1 June 2014 ↑ Julianne Moore – Awards. Internet Movie Database. ციტირების თარიღი: January 17, 2015. ↑ Kristen Stewart confirmed for Still Alice Movie. Movie That Matters. დაარქივებულია ორიგინალიდან — 2014-02-02. ციტირების თარიღი: 2016-04-13.
Gamebryo

Gamebryo — თამაშის ძრავა, შექმნილი კომპანია Numerical Design Limited-ის მიერ, რომელიც იქცა NetImmerse ძრავის მემკვიდრედ და გამოყენებულია ვიდეო თამაშების შემქმნელი კომპანიების Atlus, Trion Worlds, 2K Games, Disney, Ubisoft, Bethesda Softworks, Sony-სა და NCsoft-ის მიერ სხვადასხვა პლატფრომების თამაშებში. ძრავას აქვს შემდეგი პლატფორმების მხარდაჭერა: GNU/Linux (OpenGL) Windows GameCube (1.2 ვერსიამდე) Wii PlayStation 2 (1.2 ვერსიამდე) PlayStation 3 Xbox (1.2 ვერსია) Xbox 360 (Xbox Live Arcade-ის ჩათვლით) GameBryo-ის ოფიციალური საიტი Emergent Game Technologies-ის ოფიციალური საიტი ↑ http://www.gamebryo.com/features.php/
ოტოკარ II (შტაიერმარკა)

ოტოკარ II იგივე ოტაკარ II (გერმ.: Ottokar II., Otakar II.) (* 1082; † 1122) იყო გრაფი ტრაუნგაუში და ქიმგაუში და შტაიერმარკის მარკგრაფი. მისი მშობლები იყვნენ მარკგრაფი ოტოკარ I და ვილიბირგ ფონ ეპენშტაინი, კერნტენის ჰერცოგის ადალბეროს ასული. მისი მეუღლე იყო ავსტრიის ბაბენბერგტა დინასტიის მარკგრაფის ლეოპოლდ III-ის ერთ-ერთი და. ოტოკარ II-ემ შტაირთან დააარსა გარსტენის ბენედიქტელთა მონასტერი. 1122 წელს მან მემკვიდრეობით (დედის ხაზით) მიიღო ეპენსტაინთა საგვარეულო მამულები კერნტენში, რამაც მისი როგორც მარკგრაფის პოლოტიკური წონა კიდევ უფრო აამაღლა. ოტოკარის მემკვიდრე იყო ლეოპოლდ I.
ლეოპოლდ I (შტაიერმარკა)

ლეოპოლდ I იგივე „ლიუტპოლდ ძლიერი“ (გერმ. Leopold I.; Liutpold der Starke; დ. ??? — გ. 24 ოქტომბერი 1129) — შტაიერმარკის მარკგრაფის ოტოკარ II-ის ვაჟი და მემკვიდრე. იგი იყო ტრანგაუელთა დინასტიის წარმომადგენელი. ლეოპოლდ I-მა 1129 წელს გრაცის მახლობლად დააარსა ავსტრიის უძველესი რაინის ცისტერციანელთა მონასტერი. მისი მეუღლე იყო ბავარიელი პრინცესა სოფი, რომელთანაც შეეძინა მემკვიდრე ოტოკარ III. შეგიძლიათ იხილოთ მედიაფაილები თემაზე „ლეოპოლდ I“ ვიკისაწყობში.
ჩხერკეთელაობა (ფილმი)

ჩხერკეთელაობა (ინგლ. Trainspotting) — ბრიტანული შავი იუმორის ჟანრის ფილმი, რომელიც გადაღებულია 1996 წელს დენი ბოილის მიერ. მთავარ როლს ასრულებს იუან მაკგრეგორი. გადაღებულია ირვინ უელშის ამავე სახელწოდების რომანის მიხედვით. ფილმი დიდ ბრიტანეთში გამოვიდა 1996 წლის 23 თებერვალს. ფილმი British Film Institute-მა (BFI) 100 ყველა დროის საუკეთესო ბრიტანულ ფილმებს შორის მე-10 პოზიციაზე განათავსა. 2004 წელს, საერთო-სახალხო გამოკითხის მიხედვით, დასახელდა ყველა დროის საუკეთესო შოტლანდიურ ფილმად. 2017 წელს გამოვიდა ფილმის გაგრძელება. მიუხედავად იმისა, რომ ფილმის სიუჟეტი ვითარდება ედინბურგში, ამ ქალაქში მხოლოდ ფილმის პირველი კადრებია გადაღებული. ძირითადი ნაწილი გადაღებულია გლაზგოში, ხოლო ფინალური სცენის კადრები გადაღებულია ლონდონში. იუან მაკგრეგორი — მარკ რენტონი იუან ბრემნერი — დენიელ მერფი (სპადი) ჯონი ლი მილერი — საიმონ უილიამსონი (კაიფომანი) კევინ მაკიდი — ტომას მაკენტი (ტომი) რობერტ კარლაილი — ფრენცის ბეგბი (ფრანკო) კელი მაქდონალდი — დიანა კაულსტონი ოფიციალური საიტი „ჩხერკეთელაობა“ — კინოფილმების ინტერნეტ-მონაცემთა ბაზა (ინგლისური) „ჩხერკეთელაობა“ — Box Office Mojo-ზე „ჩხერკეთელაობა“ — Rotten Tomatoes „ჩხერკეთელაობა“ — Metacritic-ზე ↑ Alexander Walker, Icons in the Fire: The Rise and Fall of Practically Everyone in the British Film Industry 1984–2000, Orion Books, 2005 p. 237. ↑ Morace, Robert (2001-09-01). Irvine Welsh's Trainspotting: A Reader's Guide (en). Bloomsbury Academic. ISBN 9780826452375.  ↑ „Trainspotting wins best film poll“. News.BBC.co.uk. 24 February 2004. ციტირების თარიღი: 6 December 2010. ↑ Filming Locations for Trainspotting. Movie-Locations.com. ციტირების თარიღი: 2 January 2008.
ოტოკარ IV (შტაიერმარკა)

ოტოკარ IV იგივე ოტაკარ IV (გერმ.: Ottokar IV.; Otakar IV.) (* 1163; † 8 მაისი 1192) - იყო შტაიერმარკის მარკგრაფის ოტოკარ III-ის ვაჟი და მემკვიდრე. იგი იყო ტრანგაუელთა დინასტიის ბოლო წარმომადგენელი. 1180 წელს გელნჰაუზენის რაიხსტაგზე შტაიერმარკა ბავარიის საჰერცოგოს გამოეყო და ოტოკარს მისმა ბიძამ, იმპერატორმა ფრიდრიხ ბარბაროსამ ჰერცოგის ტიტული უბოძა. ოტოკარ IV 1170-1183 წლებში დააარსა ქალაქი ფიურსტენფელდი. 1186 წელს სანქტ-გეორგის მთაზე ქალაქ ენსის მახლობლად ერთმანეთს შეხვდნენ ოტოკარ IV და ავსტრიის ბაბენბერგი ჰერცოგი ლეოპოლდ V და საზეიმოდ გააფორმეს სამემკვიდრეო ხელშეკრულება - ე.წ. "გეორგენბერგის მტკიცება", რომელიც იმპერატორმა ჰაინრიხ VI-ემაც დაამტკიცა. ოტოკარ IV-ემ მის მემკვიდრედ ლეოპოლდ V დატოვა და 1192 წელს უშვილოდ გარდაიცვალა. ტრაუნგაუების დინატრია მასთან ერთად ამოწყდა.